**Bácsbokod Nagyközségi Önkormányzat Képviselő-testületének**

**9/2015. (IV.29.) önkormányzati rendelete**

**helyi kitüntetések alapításáról és adományozásuk rendjéről**

Bácsbokod Nagyközség Önkormányzata az Alaptörvény 32. cikkének (1) bek. a) és i) pontjaiban foglalt eredeti jogalkotói hatáskörében eljárva a következőt rendeli el:

I. FEJEZET

KITÜNTETŐ CÍMEK ÉS ELISMERŐ OKLEVÉL ALAPÍTÁSA

1.§.

Bácsbokod Nagyközség Önkormányzat Képviselő-testülete annak érdekében, hogy kifejezhesse nagyrabecsülését mindazon polgároknak és közösségeknek, akik a település szolgálatában, jó hírének öregbítésében, fejlődésének elősegítésében, érdekeinek előmozdításában, valamint a nevelés-oktatás, a közművelődés, az egészségügy és szociális ellátás, a közszolgálat, a sport, a művészetek és a tudomány terén, valamint az egyetemes emberi értékek gyarapításában kimagasló és példamutató tevékenységet fejtettek ki, az alábbi kitüntető címeket és elismerő oklevelet alapítja (a továbbiakban együtt: kitüntetések):

(1) Kitüntető címek:

(a) „Bácsbokod Nagyközség Díszpolgára”

(b) „Bácsbokod Nagyközségért”

(2) Elismerő oklevél: „Bácsbokod Nagyközség Önkormányzatának Elismerő Oklevele”

II. FEJEZET

KITÜNTETÉSEK ADOMÁNYOZÁSA

2.§.

„Bácsbokod Nagyközség Díszpolgára”

(1) „Bácsbokod Nagyközség Díszpolgára” kitüntető cím adományozható annak a köztiszteletben álló személynek, aki egész életművével kiemelkedően tevékenykedett Bácsbokod Nagyközség fejlődéséért, szellemi és anyagi gyarapodásáért, a társadalmi, gazdasági, tudományos, művészeti, kulturális, oktatási-nevelési, egészségügyi, szociális területen, illetve a sport területén maradandó alkotással és eredménnyel öregbítette a település hírnevét és tekintélyét. A nagyközség nemzetközi és egyéb külkapcsolatainak gazdagítása terén kifejtett tevékenységével hozzájárult a település hírnevének növeléséhez.

(2) „Bácsbokod Nagyközség Díszpolgára” kitüntető cím évente 1 személynek ítélhető oda.

3. §.

"Bácsbokod Nagyközségért"

(1) „Bácsbokod Nagyközségért" kitüntető cím adományozható annak a személynek, aki Bácsbokod fejlődése érdekében kiemelkedően hasznos munkát végzett és ennek révén a nagyközség értékeit növelő, maradandó eredményeket ért el, továbbá azoknak a közösségeknek, társadalmi, illetve gazdasági szervezeteknek, amelyek tevékenységükkel kimagasló módon járultak hozzá Bácsbokod szellemi és anyagi gyarapodásához, tekintélyének növeléséhez.

(2) „Bácsbokod Nagyközségért” kitüntető cím személynek, közösségnek, társadalmi, illetve gazdasági szervezeteknek ítélhető oda, melynek száma évente legfeljebb kettő.

4. §.

„Bácsbokod Nagyközség Önkormányzatának Elismerő Oklevele”

(1) „Bácsbokod Nagyközség Önkormányzatának Elismerő Oklevele” adományozható azoknak a személyeknek, közösségeknek, társadalmi, illetve gazdasági szervezeteknek, akik területükön példamutató szorgalommal, illetve kimagasló teljesítménnyel a közösség érdekeit szem előtt tartva, kiemelkedő eredményt értek el, - és munkájukkal maradandó értéket képviselnek a település életében.

(2) „Bácsbokod Nagyközség Önkormányzatának Elismerő Oklevele” kitüntetés személynek, közösségnek, társadalmi, illetve gazdasági szervezeteknek ítélhető oda, melynek száma évente legfeljebb három.

5.§.

(1) A kitüntető címek egyaránt adományozhatók magyar és külföldi állampolgárnak.

(2) A "Bácsbokod Nagyközség Díszpolgára" cím "posztumusz" kitüntetésként is adományozható.

III. FEJEZET

ELJÁRÁSI SZABÁLYOK

7. §.

A javaslattétel rendje

(1) A kitüntetések adományozását kezdeményezheti:

a) a polgármester,

b) a települési képviselő,

c) a képviselő-testület állandó bizottsága,

d) a nemzetiségi önkormányzat,

e) a településen működő társadalmi szervezet, érdekképviseleti szervezet vezető testülete.

(2) A javaslattételre jogosult egy alkalommal kitüntetésenként csak egy személyre, közösségre, társadalmi, illetve gazdasági szervezetre tehet javaslatot.

(3) A javaslatnak tartalmaznia kell az ajánlott személy, közösség, társadalmi, illetve gazdasági szervezet nevét, továbbá azon tevékenység részletes –legalább szóközökkel együtt 2500 karaktert tartalmazó- leírását, méltatását, illetve a konkrét alkotás ismertetését, amellyel a javaslattevő szerint méltónak bizonyul a kitüntetésre, illetve elismerésre.

(4) A javaslatokat a rendelet 1. sz. mellékletét képező adatlapon írásban, az adományozás éve március 16. napjáig lehet a képviselő-testületnek címezve a polgármesteri hivatalban benyújtani.

8. §.

A javaslatok elbírálása

(1) A beérkezett javaslatok előzetes véleményezésére a képviselő-testület állandó bizottságainak elnökeiből, a nemzetiségi önkormányzat elnökéből álló, a kulturális és sport bizottság elnökének vezetésével működő ideiglenes bizottság jogosult.

(2) A beérkezett kitüntetési javaslatokat a bizottság tárgyév március 30-ig rangsorolja, majd a bizottság elnöke a végleges javaslatot tartalmazó véleményt – az adományozás érdekében – legkésőbb tárgyév március 30-ig átadja a polgármester részére.

(3) A javaslatot tartalmazó vélemény alapján az előterjesztést a polgármester készíti el és terjeszti a képviselő-testület elé.

9. §.

A kitüntetések adományozásának rendje

(1) A kitüntetéseket Bácsbokod Nagyközség Önkormányzat Képviselő-testülete a megválasztott képviselők több mint felének szavazatával adományozza.

(2) A kitüntetések adományozásáról Bácsbokod Nagyközség Képviselő-testülete a tárgyév április hónapjában megtartott rendes testületi ülésen dönt.

(3) Az adományozást a képviselő-testület határozat formájában jegyzőkönyvbe foglalja és részletesen indokolja.

IV. FEJEZET

A KIÜNTETŐ CÍMEKKEL ÉS ELISMERŐ OKLEVELEKKEL JÁRÓ JOGOSÍTVÁNYOK, EGYÉB JUTTATÁSOK LEÍRÁSA

10. §.

(1) A „Bácsbokod Nagyközség Díszpolgára” kitüntetés esetén a polgármester

a) dísztokban elhelyezett oklevelet,

b) az adományozásról szóló igazolványt, és

c) búzakék-aranyszínű, a nagyközség címerével, valamint évszámmal megjelölt vállszalagot ad át az adományozott - "posztumusz" kitüntetés esetén örököse - részére.

(2) Az oklevelet és az igazolványt a polgármester írja alá és a nagyközségi önkormány¬zat pecsétjével látja el.

(3) A nagyközség címerével ékesített díszpolgári oklevélnek tartalmaznia kell:

a) az adományozó megnevezését,

b) az adományozott nevét,

c) az adományozó határozat számát és keltét,

d) az adományozás jogcímét.

(4) A díszpolgári cím adományozásáról szóló nagyközségi címerrel ékesített igazolványnak tartalmaznia kell:

a) az adományozó megnevezését,

b) az adományozott nevét, személyi adatait,

c) az adományozó határozat számát és keltét,

d) azokat a jogokat, amellyel a díszpolgárt a képviselő-testület ezen rendelet alapján felruházza.

(5) A díszpolgárról készült nagyméretű színes fotót a polgármesteri hivatal nagytermében kell elhelyezni.

(6) „Bácsbokod Nagyközség Díszpolgára” jogosult:

a) tanácskozási joggal részt venni a képviselő-testület ülésein,

b) díjtalanul látogatni a nagyközség kulturális és sportlétesítményeit, és

c) díjtalanul látogatni az önkormányzat által szervezett valamennyi rendezvényt.

(7) A díszpolgári címhez anyagi elismerés társulhat, melynek összege legfeljebb 200.000 Ft.

11. §.

(1) A „Bácsbokod Nagyközségért” kitüntetés esetén a polgármester:

a) díszes tokban elhelyezett emlékérmet, és

b) oklevelet

ad át az adományozott részére.

(2) Az oklevelet a képviselő-testület nevében a polgármester írja alá és az önkormányzat pecsétjével látja el.

(3) Az oklevélnek tartalmaznia kell:

a) az adományozó megnevezését,

b) az adományozott nevét,

c) az adományozó határozat számát és keltét,

d) az adományozás jogcímét.

(4) Az emlékérem művészi kivitelű, egyoldalas, bronzból készült érem, rajta feltüntetve Bácsbokod Nagyközség címere.

(5) A „Bácsbokod Nagyközségért” kitüntetéshez anyagi elismerés társulhat, melynek összege legfeljebb 100.000 Ft.

12. §.

(1) A „Bácsbokod Nagyközség Önkormányzatának Elismerő Oklevele” kitüntetés esetén a polgármester oklevelet ad át az adományozott részére.

(2) Az oklevélnek tartalmaznia kell:

a) az elismerésben részesített nevét, az általa viselt cím, beosztás vagy foglalkozás megjelölésével,

b) az adományozó határozat számát,

c) az adományozás rövid indoklását,

d) a kiállítás keltét

e) a polgármester aláírását,

f) Bácsbokod Nagyközségi Önkormányzat pecsétjének lenyomatát.

(3) A „Bácsbokod Nagyközség Önkormányzatának Elismerő Oklevele” kitüntetéshez anyagi elismerés társulhat, melynek összege legfeljebb 50.000 Ft.

13. §.

(1) A kitüntetésekkel kapcsolatos összes költséget (pénzjutalmat és az adományozással járó egyéb költségeket) az önkormányzat viseli. Az elismerések és juttatások költségének fedezetét az éves költségvetési rendeletben kell biztosítani.

(2) A kitüntetésekkel járó pénzjutalom az általános szabályok szerint adóköteles.

V. FEJEZET

A KIÜNTETÉSEK ÁTADÁSÁNAK RENDJE

14.§.

(1) A kitüntetések ünnepi testületi ülés keretében kerülnek átadásra.

(2) A kitüntetéseket Bácsbokod Nagyközség polgármestere adja át.

(3) Az átadás során fel kell olvasni az adományozott nevét, a kitüntetés típusát, valamint az odaítélés indoklását.

VI. FEJEZET

A KIÜNTETÉSEK VISSZAVONÁSA

15. §.

(1) A kitüntetés visszavonását írásban kezdeményezheti:

a) a polgármester,

b) a települési képviselő,

c) a képviselő-testület állandó bizottsága,

d) a nemzetiségi önkormányzat,

e) az általános iskola mindenkori vezetője,

f) a településen működő társadalmi szervezet, érdekképviseleti szervezet.

(2) A visszavonásra irányuló javaslat előzetes véleményezésére a képviselő-testület állandó bizottságainak elnökeiből, a nemzetiségi önkormányzat elnökéből álló, a kulturális- és sport bizottság elnökének vezetésével működő ideiglenes bizottság jogosult.

(3) A bizottság a visszavonás indokát is tartalmazó írásos kezdeményezés beérkezésétől számított 30 napon belül a kitüntetés fenntartását vagy visszavonását tartalmazó bizottsági véleményt átadja a polgármester részére.

(4) A képviselő-testület által odaítélt kitüntetést a képviselő-testület a polgármester előterjesztése alapján - a megválasztott képviselők több mint felének szavazatával ¬megvonhatja attól, aki annak viselésére méltatlanná válik.

(5) Vissza kell vonni a kitüntetést attól, akit a bíróság szándékosan elkövetett bűncselekmény miatt jogerősen elítélt, illetve a közügyek gyakorlásától jogerősen eltiltott.

(6) A díszpolgári cím visszavonása esetén, annak tényét az emlékkönyvbe is be kell vezetni.

VI. FEJEZET

VEGYES ÉS ZÁRÓ RENDELKEZÉSEK

16. §.

(1) A kitüntetések adományozásával járó előkészítő és szervezési feladatokat a jegyző látja el.

(2) Az adományozott kitüntetésekről a Bácsbokodi Polgármesteri Hivatal nyilvántartást vezet.

(3) A kitüntetés visszavonásáról szóló határozat számát a nyilvántartásban fel kell jegyezni.

(4) A kitüntetések adományozását és visszavonását a helyben szokásos módon, továbbá Bácsbokod Nagyközség hivatalos honlapján közzé kell tenni.

(5) E rendelet kihirdetését követő napon lép hatályba.

(6) Hatályát veszti a helyi kitüntetések alapításáról és adományozásuk rendjéről szóló 10/2011. (III. 22.) önkormányzati rendelet.

Bácsbokod, 2015. április 28.

Kovács László Dr. Welchner Edit

polgármester jegyző

A rendeletet a mai napon kihirdettem.

Bácsbokod, 2015. április 29.

Dr. Welchner Edit

jegyző

# sz. melléklet

# ADATLAP

# Kitüntetés adományozására

# Javaslatot tevő megnevezése:

# …………………………………………………………………………………………………...

# Javasolt kitüntetés megnevezése:

# …………………………………………………………………………………………………...

# Díjra javasolt személy/közösség/társadalmi/gazdasági szervezet:

# Név: ..............................................................................................................................................

# Születési hely, idő:………………………………………………………………………………

# Lakcím/székhely: .........................................................................................................................

# Munkahely: ..................................................................................................................................

# Foglalkozás, beosztás: ……………..............................................................................................

# Indokolás (szóközökkel együtt legalább 2500 karakter):

# Bácsbokod, 20 .... év ................................... hó ........ nap

# 

# .....................................................

# aláírás

1. számú függelék:

„Bácsbokod Nagyközség Díszpolgára”

Meizl Ferenc – 1999

dr. Pogány János – 2001

Molnár József – 2001

Nagyidai Zsolt – 2010

„Bácsbokod Nagyközségért”

Aladics Ákos – 2002

Forgó Zoltán – 2005

Etsberger Mária – 2010

Hegedűs Józsefné – 2011

Szauter Anna – 2011

„Bácsbokod Nagyközség Önkormányzatának Elismerő Oklevele”

Bátori István – 2010

Szűcs Tiborné – 2011